O‘zbekiston Respublikasi Qurolli Kuchlarida o‘z kasbining ustasi unvoni uchun ko‘rik-tanlovni tashkil etish va o‘tkazish tartibini takomillashtirish to‘g‘risida

O‘zbekiston Respublikasi Qurolli Kuchlari harbiy xizmatchilari faoliyatini yanada rag‘batlantirish, Vatan oldidagi sharafli burchini ado etishdagi xizmatlari uchun ularni munosib taqdirlash, shuningdek, harbiylarning shijoati, mardligi va matonatini yanada mustahkamlash, ular o‘rtasida sog‘lom raqobat muhitini shakllantirish maqsadida:
 1. 2004-yildan boshlab har yili O‘zbekiston Respublikasi Qurolli Kuchlarida “Eng ilg‘or serjant”, “Eng ilg‘or guruh komandiri”, “Eng ilg‘or vzvod komandiri”, “Eng ilg‘or batalon komandiri” va “Eng ilg‘or brigada komandiri” nominatsiyalarida o‘z kasbining ustasi unvoni uchun ko‘rik-tanlov (keyingi o‘rinlarda — ko‘rik-tanlov) o‘tkazib kelinayotganligi ma’lumot uchun qabul qilinsin.
 2. Quyidagilar:
 O‘zbekiston Respublikasi Qurolli Kuchlarida o‘z kasbining ustasi unvoni uchun ko‘rik-tanlov to‘g‘risidagi nizom 1-ilovaga muvofiq;
 O‘zbekiston Respublikasi Qurolli Kuchlarida o‘z kasbining ustasi unvoni uchun ko‘rik-tanlovning tashkiliy qo‘mitasi tarkibi 2-ilovaga muvofiq tasdiqlansin.
 Ko‘rik-tanlovning ochiqligi va oshkoraligini ta’minlash, uni o‘tkazish uchun davlat hokimiyati va boshqaruvi organlari, jamoat tashkilotlari hamda ommaviy axborot vositalari vakillarini jalb qilish mas’uliyati ko‘rik-tanlov tashkiliy qo‘mitasiga yuklansin.
 3. O‘zbekiston Respublikasi Mudofaa vazirligi, Ichki ishlar vazirligi, Davlat xavfsizlik xizmati, Milliy gvardiyasi, birlashmalar va qo‘shilmalar qo‘mondonlari harbiy-ma’muriy sektorlar rahbarlari bilan birgalikda ko‘rik-tanlovning sifatli tashkil etilishi va o‘tkazilishi bo‘yicha zarur choralarni ko‘rsin.
 4. Belgilansinki, O‘zbekiston Respublikasi Qurolli Kuchlarida o‘z kasbining ustasi unvoni uchun ko‘rik-tanlovni tashkil etish va o‘tkazish bilan bog‘liq xarajatlar quyidagi manbalar hisobidan amalga oshiriladi:
 O‘zbekiston Respublikasi Mudofaa vazirligi, Ichki ishlar vazirligi, Davlat xavfsizlik xizmati, Milliy gvardiyasiga ajratiladigan budjet mablag‘lari;
 harbiy-ma’muriy sektorlarni rivojlantirish jamg‘armasi mablag‘lari;
 qonun bilan taqiqlanmagan boshqa manbalar.
 Bunda ko‘rik-tanlov g‘oliblari va sovrindorlariga to‘lanadigan pul mukofotlari O‘zbekiston Respublikasi Davlat budjeti mablag‘lari hisobidan qoplanadi.
 5. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari qo‘shilmalar va qismlar, harbiy okruglar va ularga tenglashtirilgan bo‘linmalarga ko‘rik-tanlovni tashkil etish va o‘tkazish hamda uning g‘oliblarini taqdirlashda ko‘maklashsin.
 6. O‘zbekiston Milliy teleradiokompaniyasi, O‘zbekiston Milliy axborot agentligi va boshqa ommaviy-axborot vositalariga ko‘rik-tanlovni keng yoritib borish tavsiya etilsin.
 7. O‘zbekiston Respublikasi Prezidentining ayrim farmoyishlari 3-ilovaga muvofiq o‘z kuchini yo‘qotgan deb hisoblansin.
 8. O‘zbekiston Respublikasi Mudofaa vazirligi, Ichki ishlar vazirligi, Davlat xavfsizlik xizmati, Milliy gvardiyasi boshqa manfaatdor vazirliklar va idoralar bilan birgalikda ikki oy muddatda o‘zlari qabul qilgan normativ-huquqiy hujjatlarni ushbu qarorga muvofiqlashtirsin. 
 9. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin.
 1. Mazkur Nizom O‘zbekiston Respublikasi Qurolli Kuchlarida o‘z kasbining ustasi unvoni uchun ko‘rik-tanlovni (keyingi o‘rinlarda — ko‘rik-tanlov) tashkil etish va o‘tkazish tartibini belgilaydi.
 2. Ko‘rik-tanlov O‘zbekiston Respublikasi Mudofaa vazirligining (keyingi o‘rinlarda — Mudofaa vazirligi), O‘zbekiston Respublikasi Ichki ishlar vazirligining (keyingi o‘rinlarda — IIV), O‘zbekiston Respublikasi Milliy gvardiyasining (keyingi o‘rinlarda — Milliy gvardiya) va O‘zbekiston Respublikasi Davlat xavfsizlik xizmati Chegara qo‘shinlarining (keyingi o‘rinlarda — DXX Chegara qo‘shinlari) qo‘shilma, qism va oliy harbiy ta’lim muassasalarida (keyingi o‘rinlarda — harbiy qismlar) kontrakt bo‘yicha harbiy xizmatni o‘tayotgan harbiy xizmatchilar o‘rtasida o‘tkaziladi.
 3. Ko‘rik-tanlovda:
 “Eng ilg‘or serjant” nominatsiyasi bo‘yicha — harbiy qismlarda serjantlar tarkibi lavozimlarida bir yildan ortiq muddat davomida harbiy xizmatni o‘tayotgan serjantlar;
 “Eng ilg‘or guruh komandiri” nominatsiyasi bo‘yicha — harbiy qismlarda guruh komandiri lavozimida bir yildan ortiq muddat davomida harbiy xizmatni o‘tayotgan ofitsyerlar;
 “Eng ilg‘or vzvod komandiri” nominatsiyasi bo‘yicha — harbiy qismlarda vzvod komandiri lavozimida harbiy xizmatni o‘tayotgan ofitsyerlar;
 “Eng ilg‘or batalon komandiri” nominatsiyasi bo‘yicha — harbiy qismlarda batalon komandiri lavozimida harbiy xizmatni o‘tayotgan ofitsyerlar;
 “Eng ilg‘or brigada komandiri” nominatsiyasi bo‘yicha — brigada komandiri lavozimida harbiy xizmatni o‘tayotgan ofitsyerlar qatnashadi.
 4. Ko‘rik-tanlovning maqsadi quyidagilardan iborat:
 harbiy xizmat nufuzini yanada oshirish, harbiy xizmatchilarda o‘z kasbiga sadoqat hislarini kuchaytirish, ular o‘rtasidagi o‘zaro sog‘lom raqobat muhitini qo‘llab-quvvatlash;
 jangovar tayyorgarlik tizimini yanada takomillashtirish, qo‘shinlarning yuqori jangovar shayligini saqlab turish, shuningdek, O‘zbekiston Respublikasi Qurolli Kuchlari harbiy xizmatchilari o‘rtasida yuksak harbiy intizomni mustahkamlash;
 komandirlik va jangovar tayyorgarlik dasturlarining samarali o‘zlashtirilishi, shaxsiy tarkibning individual kasbiy mahoratini takomillashtirish uchun zarur shart-sharoitlarni yaratish;
 qo‘mondonlik bo‘g‘iniga mansub harbiy xizmatchilarning kasbiy o‘sishi, ularning harbiy bilimlarini oshirishga bo‘lgan qiziqishini qo‘llab-quvvatlash, shuningdek, intellektual salohiyati va yetakchilik fazilatlarini rivojlantirish;
 kadrlar bilan ishlashni takomillashtirish, yuqori lavozimlarga tayinlash uchun eng yaxshi tayyorgarlikka ega, istiqbolli ofitser va serjantlar zaxirasini shakllantirish.
 5. Ko‘rik-tanlov ushbu Nizomga ilovadagi sxema bo‘yicha o‘tkaziladi.
 6. Ko‘rik-tanlov har yili 1-iyundan 30-dekabrga qadar quyidagi tartibda o‘tkaziladi:
 saralash bosqichi — iyun-iyul oylarida Mudofaa vazirligi, IIV, Milliy gvardiya va DXX Chegara qo‘shinlari harbiy qismlarida;
 okrug bosqichi — avgust — oktyabr oylarida Mudofaa vazirligi, IIV, Milliy gvardiya va DXX Chegara qo‘shinlari okrug (boshqarma, birlashma)larida;
 respublika bosqichi — noyabr-dekabr oylarida O‘zbekiston Respublikasi Qurolli Kuchlari miqyosida.
 7. Ko‘rik-tanlovning saralash va okrug bosqichlari Mudofaa vazirligi, IIV, Milliy gvardiya va DXX Chegara qo‘shinlarida idoraviy komissiyalarni (keyingi o‘rinlarda — idoraviy komissiya) tuzgan holda o‘tkaziladi. Idoraviy komissiya rais va 6 kishidan iborat tarkibda tuziladi.
 8. Ko‘rik-tanlovning respublika bosqichini o‘tkazish uchun quyidagi tarkibda respublika komissiyasi (keyingi o‘rinlarda — Respublika komissiyasi) tuziladi:
 rais — O‘zbekiston Respublikasi Qurolli Kuchlari Bosh shtabi boshlig‘ining o‘rinbosari;
 a’zolar — Mudofaa vazirligi, IIV, Milliy gvardiya, DXX Chegara qo‘shinlari markaziy apparatlarining boshqarmalari, bo‘limlari va xizmatlari ofitsyerlari (12 kishi).
 9. Respublika bosqichi Mudofaa vazirligi umumqo‘shin poligonlaridan birining bazasida o‘tkaziladi.
 10. Ko‘rik-tanlov komissiyalari o‘z faoliyatini har yili 1-iyundan 30-dekabrga qadar olib boradi.
 11. Ko‘rik-tanlovning saralash bosqichida nomzodlarni saralash avvalgi o‘quv yilida erishilgan natijalarni tahlil qilgan holda quyidagi tartibda amalga oshiriladi:
 “Eng ilg‘or serjant” nominatsiyasi bo‘yicha — harbiy qismlar serjantlar tarkibiga mansub kontrakt bo‘yicha harbiy xizmatchilarning umumiy yig‘ilishida taqdim qilingan nomzodlarning kasbiy va ma’naviy-axloqiy sifatlari, funksional vazifalarini (lavozim majburiyatlarini) qay darajada bilishi va bajarishi, o‘ziga ishonib topshirilgan qurol-aslaha, harbiy texnikaning holati, shuningdek, komandirlik va ma’naviy-ma’rifiy tayyorgarlik dasturining asosiy fanlarini o‘zlashtirganlik darajasini muhokama qilish yo‘li bilan;
 “Eng ilg‘or guruh komandiri”, “Eng ilg‘or vzvod komandiri” va “Eng ilg‘or batalon komandiri” nominatsiyalari bo‘yicha guruh, vzvod, batalon komandirlari — harbiy qismlar ofitsyerlar tarkibiga mansub kontrakt bo‘yicha harbiy xizmatchilarning umumiy yig‘ilishida nomzodlarning kasbiy va ma’naviy-axloqiy sifatlari, funksional vazifalarini (lavozim majburiyatlarini) qay darajada bilishi va bajarishi, shuningdek, komandirlik tayyorgarlik dasturining asosiy fanlarini o‘zlashtirganlik darajasini (nomzod qo‘mondonlik qiladigan bo‘ysunuvchi bo‘linmaning jangovar va ma’naviy-ma’rifiy tayyorgarlik bo‘yicha erishgan natijalarini hisobga olgan holda) muhokama qilish yo‘li bilan.
 12. Saralash tadbirlari natijalari bo‘yicha idoraviy komissiya nomzodlarni ko‘rik-tanlovning okrug bosqichida ishtirok etishga tavsiya etish to‘g‘risida qaror qabul qiladi.
 Idoraviy komissiya qarori bayonnoma bilan rasmiylashtiriladi va unda ko‘rik-tanlovning okrug bosqichida ishtirok etishga tavsiya etilgan nomzodlarning nomma-nom ro‘yxati ko‘rsatiladi.
 13. Ko‘rik-tanlovning okrug bosqichi Mudofaa vazirligi, IIV, Milliy gvardiya va DXX Chegara qo‘shinlarining komandirlik, jangovar va ma’naviy-ma’rifiy tayyorgarlik bo‘yicha amaldagi dasturlari asosida ishlab chiqilgan nazariy va amaliy qismlardan iborat dasturlarga muvofiq tashkil etiladigan, ko‘rik-tanlovni o‘tkazish bo‘yicha komissiya raisi rahbarligidagi besh kunlik yig‘inlar davomida “Eng ilg‘or serjant”, “Eng ilg‘or guruh komandiri”, “Eng ilg‘or vzvod komandiri” va “Eng ilg‘or batalon komandiri” nominatsiyalari bo‘yicha qatnashayotgan ishtirokchilar o‘rtasida o‘tkaziladi.
 Ishtirokchilarning bilimlari ko‘p balli tizim bo‘yicha baholanadi.
 14. Dasturning nazariy qismi kompyuterdan foydalangan holda beriladigan test savollariga ishtirokchilar tomonidan to‘g‘ri javoblarni belgilash yo‘li bilan o‘tkaziladi.
 Test savollari O‘zbekiston Respublikasi Qurolli Kuchlarining Umumharbiy nizomlari va ma’naviy-ma’rifiy tayyorgarlik bo‘yicha o‘tilgan mavzularda ishtirokchilarning olgan bilimlarni o‘zlashtirishini aniqlash imkoniyatini beradigan materiallar asosida tuziladi.
 Test savollarining ro‘yxati, test sinovlarini o‘tkazish tartibi va baholash mezonlari idoraviy komissiya qarori bilan tasdiqlanadi.
 15. Dasturning amaliy qismi ishtirokchilar tomonidan amaliy otish mashqlarini bajarish, taktik va jismoniy tayyorgarlik normativlarini topshirish orqali o‘tkaziladi.
 Amaliy otish mashqlarini bajarish, taktik va jismoniy tayyorgarlik normativlarini topshirish tartibi va baholash mezonlari idoraviy komissiya qarori bilan tasdiqlanadi.
 16. Test savollariga javob berish, amaliy otish mashqlarini bajarish, taktik va jismoniy tayyorgarlik normativlarini topshirish natijalari bo‘yicha to‘plangan ballar qo‘shilib, har bir ishtirokchining yakuniy bali chiqariladi.
 G‘olib va sovrindorlar ballar yig‘indisi yakuni bo‘yicha aniqlanadi.
 17. Ikki va undan ortiq ishtirokchilarning to‘plagan yakuniy ballari teng bo‘lgan hollarda, jismoniy tayyorgarligi bo‘yicha eng yaxshi natija ko‘rsatgan ishtirokchi g‘olib deb topiladi.
 18. “Eng ilg‘or brigada komandiri” nominatsiyasi bo‘yicha — okrug (boshqarma, birlashma) ofitsyerlar tarkibiga mansub kontrakt bo‘yicha harbiy xizmatchilarning umumiy yig‘ilishlarida nomzodning kasbiy va ma’naviy-axloqiy sifatlari, funksional vazifalarini (lavozim majburiyatlarini) qay darajada bilishi va bajarishi, komandirlik tayyorgarlik dasturining asosiy fanlarini o‘zlashtirganlik darajasini (bo‘ysunuvchi bo‘linmaning jangovar va ma’naviy-ma’rifiy tayyorgarlik bo‘yicha erishgan natijalarini hisobga olgan holda) muhokama qilish yo‘li bilan saralab olinadi va nomzodlar ko‘rik-tanlovning respublika bosqichida ishtirok etishga tavsiya etiladi.
 Umumiy yig‘ilish qarori bayonnoma bilan rasmiylashtiriladi va unda ko‘rik-tanlovning respublika bosqichida ishtirok etishga tavsiya etilgan nomzodlarning nomma-nom ro‘yxati ko‘rsatiladi hamda idoraviy komissiyaga taqdim etiladi.
 19. Idoraviy komissiya ofitsyerlar tarkibiga mansub kontrakt bo‘yicha harbiy xizmatchilarning umumiy yig‘ilishi tomonidan tavsiya etilgan “Eng ilg‘or serjant”, “Eng ilg‘or guruh komandiri”, “Eng ilg‘or vzvod komandiri” va “Eng ilg‘or batalon komandiri” nominatsiyalari, shuningdek, “Eng ilg‘or brigada komandiri” nominatsiyasi bo‘yicha g‘oliblarning umumlashtirilgan ro‘yxatini tasdiqlaydi hamda Respublika komissiyasiga belgilangan tartibda taqdim etadi.
 20. Ko‘rik-tanlovning respublika bosqichi Mudofaa vazirligi, IIV, Milliy gvardiya va DXX Chegara qo‘shinlarining komandirlik, jangovar va ma’naviy-ma’rifiy tayyorgarlik bo‘yicha amaldagi dasturlariga muvofiq besh kunlik yig‘inlar davomida “Eng ilg‘or serjant”, “Eng ilg‘or guruh komandiri”, “Eng ilg‘or vzvod komandiri”, “Eng ilg‘or batalon komandiri” va “Eng ilg‘or brigada komandiri” nominatsiyalari bo‘yicha qatnashayotgan ishtirokchilar o‘rtasida o‘tkaziladi. 
 Ishtirokchilarning bilimlari ko‘p balli tizim bo‘yicha baholanadi.
 21. Dasturning nazariy qismi kompyuterdan foydalangan holda beriladigan test savollariga ishtirokchilar tomonidan to‘g‘ri javoblarni belgilash yo‘li bilan o‘tkaziladi.
 Test savollari O‘zbekiston Respublikasi Qurolli Kuchlarining Umumharbiy nizomlari va ma’naviy-ma’rifiy tayyorgarlik bo‘yicha o‘tilgan mavzularda ishtirokchilarning olgan bilimlarini aniqlash imkoniyatini beradigan materiallar asosida Respublika komissiyasi tomonidan tuziladi.
 Test savollarining ro‘yxati, test sinovlarini o‘tkazish tartibi va baholash mezonlari O‘zbekiston Respublikasi Qurolli Kuchlarida o‘z kasbining ustasi unvoni uchun ko‘rik-tanlovning tashkiliy qo‘mitasi qarori bilan tasdiqlanadi.
 22. Dasturning amaliy qismida barcha ishtirokchilar amaliy otish mashqlarini bajaradi, jismoniy va taktik tayyorgarlik bo‘yicha normativlarni topshiradi.
 Amaliy otish mashqlarini bajarish, jismoniy va taktik tayyorgarlik bo‘yicha normativlarni topshirish tartibi va baholash mezonlari Respublika komissiyasi tomonidan ishlab chiqiladi va O‘zbekiston Respublikasi Qurolli Kuchlarida o‘z kasbining ustasi unvoni uchun ko‘rik-tanlovning tashkiliy qo‘mitasi qarori bilan tasdiqlanadi.
 23. Test savollariga javob berish, amaliy otish mashqlarini bajarish, jismoniy va taktik tayyorgarlik normativlarni topshirish bo‘yicha to‘plangan ballar qo‘shilib, har bir ishtirokchining yakuniy bali chiqariladi. 
 G‘olib va sovrindorlar yakuniy ballar yig‘indisi bo‘yicha aniqlanadi.
 24. Ikki va undan ortiq ishtirokchilarning to‘plagan yakuniy ballari teng bo‘lgan hollarda, jismoniy tayyorgarligi bo‘yicha eng yaxshi natija ko‘rsatgan ishtirokchi g‘olib deb topiladi.
 25. Ko‘rik-tanlovning respublika bosqichi yakuni bo‘yicha Respublika komissiyasi tomonidan “Eng ilg‘or serjant”, “Eng ilg‘or guruh komandiri”, “Eng ilg‘or vzvod komandiri”, “Eng ilg‘or batalon komandiri” va “Eng ilg‘or brigada komandiri” nominatsiyalari bo‘yicha g‘olib va sovrindorlar aniqlanadi va ularning ro‘yxati tasdiqlanadi.
 Ko‘rik-tanlovning respublika bosqichi natijalari O‘zbekiston Respublikasi Qurolli Kuchlarida o‘z kasbining ustasi unvoni uchun ko‘rik-tanlovning tashkiliy qo‘mitasi qarori bilan rasmiylashtiriladi. Qarorga Respublika komissiyasi tomonidan tasdiqlangan “Eng ilg‘or serjant”, “Eng ilg‘or guruh komandiri”, “Eng ilg‘or vzvod komandiri”, “Eng ilg‘or batalon komandiri” va “Eng ilg‘or brigada komandiri” nominatsiyalari bo‘yicha g‘olib va sovrindorlar ro‘yxati ilova qilinadi.
 26. Ko‘rik-tanlovning okrug va respublika bosqichlarida 1-o‘rinni egallagan ishtirokchilar g‘olib, 2 va 3-o‘rinni egallagan ishtirokchilar sovrindorlar deb hisoblanadi.
 27. Ko‘rik-tanlovning g‘olib va sovrindorlari quyidagi tartibda taqdirlanadi: 
 a) okrug bosqichida:
 1-o‘rin uchun — diplom va lavozim maoshining bir baravari miqdorida bir yo‘la to‘lanadigan pul mukofoti; 
 2-o‘rin uchun — lavozim maoshining 75 foizi miqdorida bir yo‘la to‘lanadigan pul mukofoti;
 3-o‘rin uchun — lavozim maoshining 50 foizi miqdorida bir yo‘la to‘lanadigan pul mukofoti;
 b) respublika bosqichida:
 1-o‘rin uchun — I darajali diplom va lavozim maoshining uch baravari miqdoridagi bir yo‘la to‘lanadigan pul mukofoti hamda navbatdagi malaka toifasi;
 2-o‘rin uchun — II darajali diplom va lavozim maoshining ikki baravari miqdoridagi bir yo‘la to‘lanadigan pul mukofoti;
 3-o‘rin uchun — III darajali diplom va lavozim maoshining bir baravari miqdoridagi bir yo‘la to‘lanadigan pul mukofoti.
 28. Tanlov g‘oliblari va sovrindorlariga to‘lanadigan pul mukofotlari tegishlicha O‘zbekiston Respublikasi Mudofaa vazirligi, Ichki ishlar vazirligi, Davlat xavfsizlik xizmati Chegara qo‘shinlari, Milliy gvardiyasiga ajratilgan budjet mablag‘lari hisobidan qoplanadi.
 29. Ko‘rik-tanlovning okrug bosqichi g‘olib va sovrindorlariga diplom va pul mukofotlari Mudofaa vazirligi harbiy okruglari, Milliy gvardiya, IIV Xalqaro aeroportlarda xavfsizlikni ta’minlash qo‘shinlari va Qorovul qo‘shinlari qo‘mondonliklari hamda DXX Chegara qo‘shinlari operativ qo‘mondonliklarining har yili oktyabr oyida o‘tkaziladigan yig‘ilishlarida tantanali ravishda topshiriladi.
 30. Ko‘rik-tanlovning respublika bosqichi g‘olib va sovrindorlari Vatan himoyachilari kuni munosabati o‘tkaziladigan asosiy bayram tadbirida e’lon qilinadi va taqdirlanadi.
 31. Ko‘rik-tanlovning respublika bosqichi g‘oliblariga quyidagi imtiyozlar beriladi:
 “Eng ilg‘or serjant” nominatsiyasi bo‘yicha g‘oliblarga — O‘zbekiston Respublikasi Qurolli Kuchlari Kichik mutaxassislarni tayyorlash markaziga tanlovdan tashqari o‘qishga kirish;
 “Eng ilg‘or guruh komandiri” nominatsiyasi bo‘yicha g‘oliblarga — yuqori lavozimga tayinlash uchun kadrlar zaxirasiga kiritish;
 “Eng ilg‘or vzvod komandiri” nominatsiyasi bo‘yicha g‘oliblarga — O‘zbekiston Respublikasi Qurolli Kuchlari Akademiyasi malaka oshirish fakultetining oliy kurslariga tanlovsiz o‘qishga kirish, shuningdek, yuqori lavozimga tayinlash uchun kadrlar zaxirasiga kiritish;
 “Eng ilg‘or batalon komandiri” nominatsiyasi bo‘yicha g‘oliblarga — O‘zbekiston Respublikasi Qurolli Kuchlari Akademiyasining harbiy xavfsizlik va davlat mudofaasi fakultetiga tanlovsiz o‘qishga kirish, shuningdek, yuqori lavozimga tayinlash uchun kadrlar zaxirasiga kiritish; 
 “Eng ilg‘or brigada komandiri” nominatsiyasi bo‘yicha g‘oliblarga — yuqori lavozimga tayinlash uchun kadrlar zaxirasiga kiritish.
 32. Ko‘rik-tanlov natijalaridan norozi bo‘lgan ishtirokchilar ko‘rik-tanlov natijalari o‘qib eshittirilgan kundan boshlab 1 kun davomida apellatsiya komissiyalariga (keyingi o‘rinlarda — apellatsiya komissiyalari) apellatsiya berish huquqiga ega. 
 Apellatsiya 1 kun ichida ko‘rib chiqiladi.
 33. Ko‘rik-tanlovning saralash va okrug bosqichi apellatsiya komissiyalari tegishli vazirlik va idoralarning rahbarlari, respublika bosqichi apellatsiya komissiyasi — O‘zbekiston Respublikasi Qurolli Kuchlari Bosh shtabi boshlig‘ining o‘rinbosari tomonidan tuziladi.
 Apellatsiya komissiyalari tarkibiga ko‘rik-tanlov komissiyalari faoliyatida ishtirok etmagan shaxslar kiritiladi. 
 Apellatsiya komissiyalari raislari, a’zolari va ularning soni saralash va okrug bosqichi uchun vazirlik va idoralar rahbarlari, respublika bosqichi uchun O‘zbekiston Respublikasi Qurolli Kuchlari Bosh shtabi boshlig‘ining o‘rinbosari tomonidan belgilanadi.
 34. Ishtirokchilarning apellatsiya arizasini ko‘rib chiqishda ularning o‘zi ham ishtirok etishlari mumkin.
 35. Apellatsiya komissiyalari ishtirokchilarning apellatsiyasini ko‘rib chiqib, uning natijasi bo‘yicha tegishli qaror qabul qiladi. 
 36. Apellatsiya komissiyalari tegishli qaror apellatsiya bergan ishtirokchiga yetkazilishini ta’minlaydi.
 37. Ko‘rik-tanlovni tashkil etish va o‘tkazish jarayonlarida kelib chiqadigan nizolar qonun hujjatlarida belgilangan tartibda hal etiladi.
 1. O‘zbekiston Respublikasi Prezidentining “O‘zbekiston Respublikasi Qurolli Kuchlarida eng yaxshi kasb egasi unvoni uchun tanlovni tashkil qilish va o‘tkazish to‘g‘risida” 2004-yil 11-fevraldagi F-1906-son farmoyishi.
 2. O‘zbekiston Respublikasi Prezidentining “O‘zbekiston Respublikasi Prezidentining “O‘zbekiston Respublikasi Qurolli Kuchlarida eng yaxshi kasb egasi unvoni uchun tanlovni tashkil qilish va o‘tkazish to‘g‘risida”gi farmoyishiga o‘zgartirish va qo‘shimchalar kiritish to‘g‘risida” 2008-yil 4-oktabrdagi F-3076-son farmoyishi.